  Виталий Пронин Мадьяр Ымусьтон удмурт синмын.24-тӥ толсуре, нуназе бере, Венгриысь урамъёсысь одӥг лулэз но уд пумита - ваньмыз Ымусьтонлы дасясько. Вуз каронниос но нуназеозь гинэ ужало. Европаысь тросаз кунъёсын уло католикъёс, соин отын Рождествоез 25-тӥ толсуре пусъё. Европаысь Ымусьтон, мон сямен, Выль армылы укша. Толсур кутскемен ӵош мадьяр каръёсы но гуртъёсы праздник мылкыд вуиз: асьме дорын кадь ик, чилясь кызъёс пуктэмын, гирляндаос ӝуатскемын но базаръёс усьтӥськемын. Котькуд ӝытэ со ярмаркаосын улон пӧзе: выль ар кырӟанъёс кылӥсько, адямиос сисько, кин ке глинтвейн юэ, кин ке кузьымъёс, дӥськут басья. Урамтӥ ортчыку, пыжиськемлэн но марципанлэн (миндальлэсь ческыт сиён) зынъёссы гочато - оскалтытэк уг чидаськы. Лымы татын ӧвӧл бере, Выль арлэн вуэмез сярысь та базаръёс тодэ вайыто.Ымусьтон азьын ньылез арнянуналъёс Адвент нимасько. Адвентлэн нырысетӥ нуналаз (со шуркынмонлэн пумаз яке толсурлэн кутсконаз тупа) адямиос кыз вайёслэсь, шудонъёслэсь, кускылилэсь тугоко дасяло. Тугокоын - ньыль сюсьтыл. Адвент дыръя котькуд арнянуналэ одӥгзэ сюсьтылэз ӝуато. Берпуметӥзэ ӝуатӥськод ке, иське, Ымусьтон матын ни. 13-тӥ толсуре - Люциялэн нуналыз. Люция - югытлыклэн пусэз. Та вакытысен нуналъёс кузёмыны, нош уйёс вакчияны кутско. Мадьяр шаерын та нуналэ нылъёс тунасько вылэм. Ми кадь ик, кагазъёсы пиослэсь нимъёссэс гожъяло, сюсез ву вылэ виято.Вуз каронниосын но шӧдӥське праздниклэн матэктэмез: кызъёс, горд изьыен кассиръёс, скидкаос, кузь черодъёс. Соку валаськод, макем та карын трос калык улэ вылэм шуыса (огшоры нуналъёсы урамъёс бушесь). Татын ӵемысь кызъёсты кампетэн чеберъяло, соин магазинъёсын шуак пӧртэм шӧмо но буёло кампетъёс кылдо.Урамъёсын чилясь кызъёс быдэс толэзь мылкыдэз ӝуто, нош коркаосын кыз 24-тӥ толсуре гинэ пукто. 24-тӥ толсур - Сочельник, тужгес но огыр-бугыр, жадьытӥсь нунал: вуз каронние бызьылоно (25-тӥ но 26-тӥ толсуре вань вуз каронниос но ресторанъёс шутэтско), кузьым дасяса вуттоно, пыжиськоно, ӝӧк дасяно…Ымусьтонэз мадьяръёс семья куспазы ортчыто. Одӥг ӝӧк сьӧры пичиез но, мӧйыез но интыяське. Мадьяръёс та нуналэ нырысь одно ик чорыген шыд сиё, угось оско, чорыг коньдон вае шуыса. Собере валтӥсь сиён пукто: пыжем чорыг яке пыжем сӥль (тылобурдоослэсь сӥльзэс мадьяръёс Ымусьтонэ уг сиё: бурдо шудэз, пе, сьӧраз нуэ), бордаз - емышъёслэсь лечо яке голубцы. Сиён-юон йылпумъяське голькытэныз, кылсярысь, бейглиен. Бейгли - со миндален яке грецкой мульыен, макен яке каштанэн рулет, сое котькуд семья пӧртэм сямен пыже, сое дасьсэ но басьтыны луэ. Кӧтэз тырем бере кузьмаськон, ӟечкылан дыр вуэ - кузьымъёс азьло ик кыз улэ понэмын ни.Мыным шуд усиз таӵе зэмос мадьяр Ымусьтонэ вуылыны, та калыкен ӵош кыз но пуктыны, пӧраськыны но, шулдыръяськыны но.Мария Золотарёва  